વડાપ્રધાન નરેન્દ્ર મોદી ઉપરોક્ત તસવીરમાં લોકોને દેશના રિનોવેશનમાં સહકાર આપવાનું કહી રહ્યાં છે. આ સંદેશ ગુજરાતીમાં છે અને ચૂંટણી સમયે વાયરલ થઇ રહ્યો છે, આથી પીએમ મોદી પરોક્ષ રીતે ગુજરાતીઓને ભાજપને મત આપવાનું કહેતા હોવાનું કેટલાકનું અનુમાન છે. ઇકેનોમિક ટાઇમ્સમાં પ્રકાશિત નીલાંજન મુખોપાધ્યાયના એક લેખ અનુસાર, વર્ષ 2014 પછીથી ભાજપ તથા પીએમ મોદીની લોકપ્રિયતા ઘટી છે અને આથી પીએમ મોદી તરફથી અભૂતપૂર્વ અંતિમ પ્રયાસ થાય એ અત્યંત જરૂરી છે. બદલાતી પરિસ્થિતમાં હવે લોકો કહી રહ્યાં છે કે, તેઓ ભાજપને મત નહીં આપે. ઉલ્લેખનીય છે કે, નોટબંધી અને જીએસટીના નિર્ણયને કારણે ગુજરાતના વેપારીઓને ઘણી મુસીબતોનો સામનો કરવો પડ્યો છે અને આ કારણે તેમના મનમાં રોષ છે. આ સિવાય રાજ્યમાં હાલ કુલ 10 આંદોલનો ચાલી રહ્યાં છે, જેમાંથી સૌથી મોટું અને અસરકારક આંદોલન છે પાટીદાર અનામત આંદોલન. એ સિવાય, દલિત આંદોલન, ઓબીસી આંદોલન, આશાવર્કર અને આંગણવાડી મહિલાઓનું આંદોલન, નાના વેપારીઓનું આંદોન, ફિક્સ પે વર્કર મૂવમેન્ટ, એમબ્યૂલન્સ વર્કર મૂવમેન્ટ પણ છે. આ વિવિધ આંદોલનોને કારણે ભાજપ સરકાર વિરુદ્ધ એક લહેર જન્મી છે. જો કે, ગુજરાતમાં પીએમ મોદીની લોકપ્રિયતા ઘટી છે કે નહીં, એ તો ચૂંટણીના પરિણામો જ કહેશે.